Torsdag aften i Jørgen Baagøes bryggers i Valby.

På bordet ligger en velplejet brun høne, der lige har været i bad.

Jørgen studerer den minutiøst, mens han holder en grå føntørrer i hånden. Hver en fjer skal sidde perfekt før den kommende udstilling.

-Så tager jeg lige min føntørrer her, og så tørrer jeg den lige, så den er rimelig tør igen. For sådan en kan man ikke sætte ud våd. Det har den det ikke godt med. Den bliver rigtig syg, forklarer Jørgen Baagøe, der avler høns som hobby.

Udstillingen er aflyst

Hønen skulle egentlig med på udstilling - men nu er smukkeseringen meningsløs. Der er nemlig fundet troldænder, der er smittet med fugleinfluenza. Og det får også konsekvenser for hobby-avlerne.

Læs også : Der er fundet fugleinfluenza to steder i Danmark

-Nu har jeg lige officielt fået at vide, at Fødevarestyrelsen har lukket for alt, hvad der hedder udstillinger, siger en skuffet Jørgen Baagøe.